Orpo ripitti tilannekatsauksessaan sekä Ville Niinistöä että Antti Rinnettä.

Valtionvarainministeri, Kokoomuksen puheenjohtaja Petteri Orpo ei pidä ex-hallituskumppaninsa vihreiden oppositiopolitiikasta. Orpon tuska tuli ilmi kokoomuksen puoluevaltuuston kevätkokouksessa Jyväskylässä lauantaina.

Poliittisessa tilannekatsauksessaan Orpo korosti, että koulutusleikkausten aika nykyhallituksessa on ohi. Samalla hän toi esille puoliväliriihessä sovituista uusista satsauksista tutkimukseen ja tuotekehitykseen.

– Mutta Ville Niinistölle ei tietenkään riitä mikään, Orpo sivalsi vihreiden puheenjohtajan suuntaan.

Ripityksen kohteeksi joutui myös hallituksen eroa vappupuheessaan vaatinut Sdp:n puheenjohtaja Antti Rinne.

– Ymmärrän, että kylmässä vappusäässä piti saada kannattajat lämpenemään, mutta rajansa kaikella. Juuri kun on kovalla työllä saatu talous varovasti paranemaan, niin tässäkö tilanteessa hallituksen pitisi erota, Orpo ihmetteli.

– En ole pitkään aikaan kuullut politiikassa pöhkömpää ehdotusta!

Tilannekatsauksen jälkeen Orpo selvitti IS:lle tarkemmin vaikeaa suhdettaan punavihreään oppositioon.

– Kritiikki siitä, että kaikki hallituksen päätökset – ihan kaikki – ovat huonoja, ei ole edes hyvää oppositiopolitiikkaa. Oppositiossakin voi olla kriittinen ja rakentava yhtä aikaa, Orpo opasti.

Perussuomalaisia on pidetty perinteisesti suurimpana populistipuolueena. Mikä on suurin populistipuolue nyt, Petteri Orpo?

– Minusta siitä ei ole kahta kysymystäkään. Kyllähän punavihreäksi muuttunut vihreät on ihan ylivoimainen tällä hetkellä, Orpo sanoi.

– Ei tarvitse kuin katsoa nauhalta vaali- ja eduskunnan keskusteluja. Kyllä sieltä kovaa tulee. Hetki sitten oltiin hallituksessa tekemässä samoja päätöksiä, ja nyt kaikki on kauheaa.